I går nat blev jeg – som så ofte i januar – vækket af et ordentligt brag ude foran mit vindue. Forskellen på dette brag og de utallige andre de sidste to uger er, at dette medførte brand. Min nat forløb med blå blinklys, røg, brandmænd og ikke mindst en kæmpe irritation over det åndssvage fænomen, vi har i Danmark: fri leg med fyrværkeri.

Efter denne nats oplevelser og nytårets tre dødsfald i Nordjylland kan jeg ikke lade være med at dele min holdning til denne åndsforladte kultur med omverdenen.

Jeg kan simpelthen ikke forstå, hvordan det er blevet acceptabelt, at vi skal ud og lege med krudt denne aften, hvor hele Danmark har en alkoholpromille, som ville få Mick Jagger til at skamme sig.